Il-midfielder ta’ Paris Saint-German Thiago Motta ġarrab ġrieħi serji f’imnieħru wara li qala’ daqqa ta’ ras mill-attakkant Brandao ta’ Bastia, wara logħba futbol li fiha t-tim ta’ Laurent Blanc rebaħ bl-iskor ta’ 2-0 f’Parc des Princes. Il-filmat juri lil Brando jistenna lill-midfielder Taljan fit-tunnel wara t-tisfira finali. Fil-fatt huwa jidher jimxi lejh u jagħtih daqqa ta’ ras f’wiċċu u wara jaħrab jiġri minn fuq il-post. Motta bid-demm nieżel minn imnieħru jidher imbagħad jinżamm milli jmur għalih minn sħabu tat-tim u minn uffiċjali tal-ground. Sadanittant il-President tal-klabb qiegħed jitlob li l-attakkant ta’ Bastia jiġi skwalifikat għall-ħajtu mil-logħba tal-futbol.